Rámcová dohoda

uzavretá podľa § 269 ods. 2 Obchodného zákonníka

v spojení s § 2 ods. 5 písm. g) a § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Stavebná údržba a opravy pozemných komunikácií 2024/2025

uzatvorená medzi:

1. Objednávateľ: Mesto Košice

Sídlo: Trieda SNP 48/A, 040 11 Košice

Štatutárny orgán: Ing. Jaroslav Polaček, primátor

IČO: 00691135

DIČ: 2021186904

IČ pre DPH: SK2021186904

Bankové spojenie: Prima banka Slovensko, a.s.

Číslo účtu: SK03 5600 0000 0004 4248 6001

Osoby oprávnené rokovať za objednávateľa

vo veciach technických:

Mgr. Tomáš Vrbovský, vedúci referátu parkovania a údržby ciest

telefón: 055 6419 384, +421 917 926 200

e-mail: [tomas.vrbovsky@kosice.sk](mailto:tomas.vrbovsky@kosice.sk)

(ďalej len „objednávateľ)

2. Zhotoviteľ:

Obchodné meno :

Sídlo:

Zapísaný

IČO:

IČ pre DPH:

DIČ:

Bankové spojenie a číslo účtu:

Osoby oprávnené rokovať za zhotoviteľa:

a) vo veciach zmluvných:

b) vo veciach technických a realizačných:

c) stavbyvedúci:

(ďalej len „zhotoviteľ“)

(ďalej spoločne tiež „zmluvné strany“)

Preambula

Táto rámcová dohoda sa uzatvára na základe výsledku postupu verejného obstarávania pre nadlimitnú zákazku s názvom „Stavebná údržba a opravy pozemných komunikácií 2024/2025“ podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „zákon o VO“ a smernice MK č.3/2024.

I.

Predmet rámcovej dohody

1. Predmetom rámcovej dohody je záväzok zhotoviteľa počas platnosti rámcovej dohody a na jej základe vystavených objednávok vykonávať pre objednávateľa stavebné práce na odstraňovaní lokálnych nedostatkov v zjazdnosti pozemných komunikácií, porúch vozoviek a poškodení rôznych konštrukčných častí pozemných komunikácií a ich súčastí vrátane súvisiacich služieb a dodávok stavebných výrobkov a materiálov nevyhnutných na plnenie s ich dopravou na miesto použitia. Bližšia špecifikácia predmetu rámcovej dohody je uvedená v prílohách rámcovej dohody: Príloha č. 1 „Špecifikácia plnenia, technické požiadavky“ (ďalej len „Príloha č. 1“) a Príloha č. 2 „Cenník položiek“ (ďalej len „Príloha č. 2“), ktoré sú nedielnou súčasťou tejto rámcovej dohody (ďalej spolu aj „prílohy“).
2. Miesto vykonávania predmetu rámcovej dohody (plnenia): pozemné komunikácie (miestne cesty, cesty II. a III. Triedy, chodníky) a mostné objekty vo vlastníctve/správe objednávateľa.
3. Zhotoviteľ sa zaväzuje vykonávať predmet rámcovej dohody (plnenie) za podmienok dohodnutých v tejto rámcovej dohode a jej prílohách.
4. Písomné objednávky počas platnosti rámcovej dohody bude objednávateľ vystavovať a to podľa svojich reálnych potrieb a finančných možností, pričom v objednávke/prílohe objednávky „Súpis prác a dodávok“  uvedie špecifikáciu plnenia, jeho rozsah, výšku ceny, lokalitu, dobu plnenia, a príp. ďalšie podmienky potrebné na vykonanie plnenia.
5. Objednávateľ doručí zhotoviteľovi písomnú objednávku prostredníctvom e-mailu v dostatočnom časovom predstihu podľa dohody zmluvných strán, minimálne však dva (2) pracovné dni pred požadovaným termínom začiatku plnenia, okrem havarijných prípadov. Pre plnenie v havarijných prípadoch platí postup podľa *čl. II.* ods*. 7* rámcovej dohody.
6. Zhotoviteľ bude vykonávať plnenie na svoje náklady a na vlastnú zodpovednosť.
7. Objednávateľ vykonané plnenie prevezme a zaplatí za jeho vykonanie dohodnutú cenu podľa podmienok obsiahnutých v tejto rámcovej dohode.
8. Zhotoviteľ je povinný do siedmich (7) dní od účinnosti rámcovej dohody poukázať garanciu vo výške 5 % z celkovej ceny rámcovej dohody vo forme poukázania finančných prostriedkov na účet objednávateľa IBAN: SK11 5600 0000 0004 4248 4014 Prima banka Slovensko, a.s. Objednávateľ vráti garanciu po splnení záväzkov zhotoviteľa vyplývajúcich z rámcovej dohody alebo z jednotlivých objednávok podľa toho, ktorá skutočnosť nastane neskôr. Objednávateľ môže použiť finančné prostriedky z garancie za účelom uspokojenia akýchkoľvek pohľadávok, ktoré vznikli v súvislosti s touto rámcovou dohodou v dôsledku porušenia povinností zhotoviteľa. Ak sa zhotoviteľ dostane do omeškania so splnením povinnosti podľa prvej vety tohto odseku, objednávateľ je oprávnený uplatniť si voči zhotoviteľovi zmluvnú pokutu vo výške 0,05 % z celkovej ceny rámcovej dohody.
9. Garanciu podľa ods. 8 tohto *čl.* rámcovej dohody možno nahradiť vinkuláciou finančných prostriedkov na účte zhotoviteľa v prospech objednávateľa alebo bankovou zárukou v súlade s ust. § 313 až § 322 zákona č. 513/1991 Zb. Obchodný zákonník v znení neskorších predpisov (ďalej len „náhradná garancia“). Náhradná garancia musí zabezpečiť pre objednávateľa rovnaké zaistenie splnenia záväzkov zhotoviteľa ako v prípade garancie podľa ods. 8 tohto *čl.* rámcovej dohody; z bankovej záruky musí vyplývať, že banka uspokojí objednávateľa (veriteľa) za zhotoviteľa (dlžníka) v prípade uplatnenia záruky v prospech objednávateľa a zaplatí na účet objednávateľa (veriteľa) pohľadávku krytú bankovou zárukou do desiatich (10) dní odo dňa doručenia výzvy objednávateľa (veriteľa) na jej zaplatenie. Návrh náhradnej garancie je zhotoviteľ povinný vopred písomne odkonzultovať s objednávateľom. Objednávateľ vykoná príslušný úkon smerujúci k zrušeniu príslušnej náhradnej garancie (najmä zašle zhotoviteľovi písomný súhlas so zrušením príslušnej vinkulácie alebo vráti zhotoviteľovi príslušný originál bankovej záruky) po splnení záväzkov zhotoviteľa vyplývajúcich z rámcovej doby alebo z jednotlivých objednávok podľa toho, ktorá skutočnosť nastane neskôr.

**II.**

**Trvanie rámcovej dohody a termíny plnenia**

1. Rámcová dohoda sa uzatvára na dobu určitú a to na obdobie dvanásť (12) mesiacov odo dňa nadobudnutia jej účinnosti alebo do výšky celkovej ceny za predpokladaný rozsah plnenia podľa čl. III ods. 1 tejto rámcovej dohody, podľa toho, ktorá skutočnosť nastane neskôr. Zákazky zadávané na základe rámcovej dohody, ktorých trvanie presiahne trvanie rámcovej dohody, možno zadať na obdobie, ktoré je primerané, a to najmä s ohľadom na dĺžku trvania obdobných zákaziek zadávaných na základe tejto rámcovej dohody.
2. Na základe požiadavky objednávateľa, najmä v havarijných prípadoch, sa zhotoviteľ zaväzuje vykonávať plnenie aj mimo pravidelný pracovný čas vrátane dní pracovného voľna, pokoja a sviatkov.
3. Požadované termíny plnenia bude objednávateľ špecifikovať v jednotlivých objednávkach vystavených počas platnosti rámcovej dohody, vzhľadom na reálnu potrebu vykonania plnenia, jeho rozsah ako aj potrebu zabezpečenia splnenia povinností, ktoré mu ako vlastníkovi/správcovi pozemných komunikácií a mostných objektov vyplývajú zo zákona č. 135/1961 Zb. o pozemných komunikáciách (cestný zákon) v znení neskorších predpisov. Tieto termíny sú pre zhotoviteľa záväzné. Ak zhotoviteľ pripraví vykonané plnenie na odovzdanie pred požadovaným termínom, objednávateľ ho prevezme aj v skoršom ponúknutom termíne.
4. Pokiaľ z postupu prác alebo z inej okolnosti bude zrejmé, že termín ukončenia prác uvedený v objednávke nebude dodržaný alebo môže byť ohrozený, objednávateľ je oprávnený vyzvať zhotoviteľa na prijatie takých opatrení, ktoré urýchlia postup prác tak, aby bolo zabránené vzniku omeškania alebo omeškanie bolo odstránené. Zhotoviteľ je na základe takejto výzvy povinný na vlastné náklady prijať zodpovedajúce opatrenia.
5. Zhotoviteľ je povinný bez zbytočného odkladu oznámiť objednávateľovi vznik akejkoľvek udalosti, ktorá bráni alebo sťažuje vykonanie plnenia (alebo jeho časti) a má za následok predĺženie termínu plnenia. Predĺžením termínu vykonania plnenia alebo jeho časti zo strany zhotoviteľa nie je dotknuté právo objednávateľa na zmluvnú pokutu za omeškanie v zmysle *čl. VII*. *ods. 1.* rámcovej dohody okrem prípadov, keď k omeškaniu nedošlo z viny alebo z dôvodu na strane zhotoviteľa, resp. nastane z viny alebo z dôvodu na strane objednávateľa alebo z dôvodu okolností vylučujúcich zodpovednosť definovaných v  *čl. VIII.* rámcovej dohody. Uplatnením zmluvnej pokuty nie je dotknuté právo objednávateľa na náhradu škody.
6. V prípade prerušenia vykonávania plnenia z viny alebo z dôvodu na strane objednávateľa, alebo v prípade prerušenia vykonávania plnenia z okolností „vis major“ definovaných v *čl. VIII.* rámcovej dohody, sa termín na vykonanie plnenia predlžuje o dobu adekvátnu dobe prerušenia.
7. Pre plnenie v havarijných prípadoch sa zhotoviteľ zaväzuje začať vykonávať požadované plnenie bezodkladne, najneskôr však do 12 hodín od výzvy objednávateľa doručenej e-mailom, resp. nahlásenej telefonicky, ak sa nedohodne s objednávateľom inak, a celé plnenie ukončiť v čo možno najkratšom čase. V takýchto prípadoch bude objednávka doručená zhotoviteľovi dodatočne.

**III.**

**Cena**

1. Cena je stanovená podľa zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov. Celková cena za predpokladaný rozsah plnenia a jednotkové ceny sú uvedené v Prílohe č. 2 rámcovej dohody.

Cena bez DPH: ................... eur

DPH 20%: ................... eur

Cena vrátane DPH: ................... eur

V prípade, ak zhotoviteľ nie je platcom DPH, a v priebehu vykonávania plnenia sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.

1. Jednotkové ceny, vyjadrené v eurách bez DPH, sú stanovené v súlade s ponukou zhotoviteľa a sú pevné a nemenné počas celej doby trvania rámcovej dohody.

V jednotkových cenách sú zahrnuté všetky náklady spojené s úplným, vecným a odborným splnením záväzkov zhotoviteľa vyplývajúcich z tejto rámcovej dohody a jejpríloh vrátane nákladov na všetky vedľajšie, pomocné a iné činnosti nevyhnutné na riadne a včasné vykonávanie plnenia ako sú: colné poplatky, náklady na dopravu stavebných výrobkov a materiálov na miesto ich použitia, náklady na použitie potrebných strojových, prevádzkových a technických zriadení a ich presuny na/z miesta použitia, technické vybavenie, spotrebný materiál, vykonanie potrebných polohových a výškových zameraní, skúšok a meraní, zhodnotenie/odstránenie (naloženie, premiestnenie, zloženie) vybúraných hmôt, sute, prebytočnej zeminy a iných odpadov súvisiacich s vykonávaním plnenia alebo ako jeho dôsledok vrátane poplatkov za ich uskladnenie v súlade s platnou legislatívou, očistenie dotknutých plôch a ich uvedenie do pôvodného stavu, dočasné dopravné značenie vrátane prenosnej cestnej svetelnej signalizácie s batériami na označenie miesta plnenia (obstaranie, osadenie, premiestňovanie, údržba a odstránenie), zabezpečenie povinností zhotoviteľa podľa tejto rámcovej dohody a jej príloh.

1. Množstvá uvedené v  Prílohe č. 2 rámcovej dohody sú predpokladané množstvá plnenia počas platnosti rámcovej dohody. Požadované množstvá plnenia budú špecifikované v jednotlivých objednávkach vystavených objednávateľom počas platnosti rámcovej dohody.
2. V objednávateľom vystavenej objednávke bude cena plnenia určená na základe prílohy „Súpis prác a dodávok“, ktorý bude obsahovať popis položiek, požadované množstvá a jednotkové ceny za tieto položky z Prílohy č. 2 rámcovej dohody. Cena objednávky bude určená ako súčet súčinov jednotkovej ceny príslušnej položky a množstva.
3. Zhotoviteľom fakturovaná cena za plnenie vykonané na základe objednávky bude vypočítaná na základe skutočne vykonaného rozsahu plnenia, ktorý bude odsúhlasený objednávateľom v „Súpise vykonaných prác a dodávok“. Fakturovaná cena bude vypočítaná ako súčet súčinov jednotkovej ceny príslušnej položky z Prílohy č. 2 rámcovej dohody a skutočne vykonaného množstva.
4. V prípade zníženia rozsahu/nevykonania plnenia v zmysle objednávky, zhotoviteľ nebude toto plnenie fakturovať a uplatňovať si za neho úhradu.
5. Pre ocenenie položiek, pre ktoré neboli dohodnuté zmluvné jednotkové ceny, a ktoré úzko súvisia s plnením predmetu rámcovej dohody sa jednotkové ceny určia podľa aktuálnych cenníkov stavebných prác CENEKON, ktoré budú maximálne, a zhotoviteľ z nich môže poskytnúť zľavu. Takto navýšená cena nesmie prekročiť navýšenie ceny jednotlivej objednávky viac ako 15 % z ceny, ktorá bola dohodnutá v objednávke alebo ktorá je vyfakturovaná.
6. Daň z pridanej hodnoty sa bude fakturovať v zmysle platných právnych predpisov v čase fakturácie.

IV.

Fakturačné a platobné podmienky

1. Zhotoviteľovi prislúcha úhrada len za skutočne a riadne vykonané a odovzdané plnenie. Objednávateľ neposkytne na vykonávanie plnenia preddavok ani zálohu.
2. Fakturácia bude uskutočňovaná po odovzdaní a prevzatí plnenia/ucelenej časti plnenia. Podkladom pre vystavenie faktúry bude doklad o odovzdaní a prevzatí vykonaného plnenia „Súpis vykonaných prác a dodávok“ podpísaný povereným zamestnancom objednávateľa a zhotoviteľa. Tento doklad je povinnou prílohou faktúry. Zhotoviteľ mesačne v elektronickej podobe vo formáte .xls predloží objednávateľovi rozpis čerpania jednotlivých položiek podľa Prílohy č. 2 rámcovej dohody.
3. Faktúra (daňový doklad) vystavená zhotoviteľom a doručená objednávateľovi na adresu: Mesto Košice, číslo referátu KC08B, Trieda SNP 48/A, 040 11 Košice, bude obsahovať náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov a zároveň aj tieto náležitosti: číslo rámcovej dohody a číslo objednávky, označenie (názov), predmet fakturácie (potvrdený „Súpis vykonaných prác a dodávok“), deň odoslania a deň splatnosti faktúry, označenie peňažného ústavu a číslo účtu, na ktorý sa má platiť, kód klasifikácie CPA v zmysle § 69 zákona č. 222/2004 Z. z. o dani z pridanej hodnoty v znení neskorších predpisov, fakturovanú sumu a rozpis už fakturovaných čiastok, odtlačok pečiatky a podpis oprávnenej osoby.
4. Vo faktúre bude zhotoviteľ uvádzať sadzbu DPH a výšku DPH podľa aktuálnych právnych predpisov.
5. Zhotoviteľ je povinný doručiť faktúru, ktorej súčasťou musí byť potvrdený „Súpis vykonaných prác a dodávok“, do sídla objednávateľa najneskôr do desiateho (10.) dňa bezprostredne nasledujúceho kalendárneho mesiaca, v ktorom boli práce, za ktoré sa fakturuje, vykonané.
6. Lehota splatnosti faktúry je tridsať (30) dní odo dňa jej doručenia do sídla objednávateľa bez vád. Zmluvné strany vzájomne konštatujú, že dohoda o lehote splatnosti faktúry podľa tohto bodu rámcovej dohody, nie je v hrubom nepomere k právam a povinnostiam zhotoviteľa zo záväzkového vzťahu založeného rámcovou dohodou. Za dátum úhrady sa považuje dátum odpísania finančných prostriedkov z účtu objednávateľa uvedeného v tejto rámcovej dohode v prospech účtu zhotoviteľa uvedeného v texte dohody.
7. Objednávateľ je oprávnený namietať vecnú a formálnu správnosť a úplnosť faktúry či jej povinnej prílohy najneskôr do pätnástich (15) dní odo dňa doručenia predmetnej faktúry, vrátením faktúry s uvedením konkrétnych formálnych či vecných výhrad objednávateľa voči predmetnej faktúre. V takomto prípade sa preruší plynutie lehoty splatnosti faktúry a nová lehota splatnosti faktúry začne plynúť doručením opravenej faktúry, ktorá nebude mať vecné ani formálne vady, objednávateľovi.

V.

**Záručná doba, zodpovednosť za vady**

1. Zhotoviteľ bude zodpovedať za to, že predmet rámcovej dohody (plnenie) bude vykonávať s odbornou starostlivosťou, podľa podmienok tejto rámcovej dohody a jej príloh, a že bude spĺňať všetky požiadavky príslušných právnych predpisov, technických noriem a technických predpisov platných v čase vykonávania plnenia.
2. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa podľa *ods. 1.* tohto čl. rámcovej dohody, zhotoviteľ je povinný ju nahradiť.
3. Objednávateľ je oprávnený zasiahnuť pri neplnení ktoréhokoľvek záväzku zo strany zhotoviteľa, a to na náklady zhotoviteľa. Rozumie sa tým predovšetkým, že objednávateľ môže dať príkaz na prerušenie plnenia, a to najmä v prípade, že plnenie aj po upozornení objednávateľa je zhotoviteľom vykonávané nekvalitne, v rozpore s podmienkami určenými rámcovou dohodu a objednávkou a zhotoviteľ nevykoná nápravu ani v dodatočne určenej lehote, alebo spôsobom, ktorý ohrozuje alebo môže ohrozovať život, zdravie alebo bezpečnosť premávky na dotknutej pozemnej komunikácii alebo spôsobom, ktorým vzniká alebo hrozí vznik škody na majetku.
4. Záručná doba na plnenie vykonané na základe objednávky je tridsaťšesť (36) mesiacov a začína plynúť odo dňa odovzdania a prevzatia plnenia objednávateľom bez vád, resp. dňom podpísania protokolu/zápisu o odstránení vád a nedorobkov plnenia, na odstránení ktorých sa zmluvné strany dohodli pri odovzdaní a prevzatí plnenia, objednávateľom.
5. Objednávateľ má právo požadovať a zhotoviteľ povinnosť bezplatne odstrániť vady a nedorobky plnenia zistené pri odovzdaní a prevzatí plnenia a počas plynutia záručnej doby a to v termíne dohodnutom medzi objednávateľom a zhotoviteľom písomnou formou.
6. Zhotoviteľ nebude zodpovedať za vady, ktoré budú spôsobené v dôsledku použitia nevhodných podkladov, pokynov a vecí od objednávateľa, na nevhodnosť ktorých bol objednávateľ zhotoviteľom náležite upozornený, a objednávateľ napriek tomu na ich použití trval, na vady a škody plnenia spôsobené tretími osobami, živelnými pohromami a haváriami.
7. Vadou sa rozumie odchýlka v kvalite, rozsahu a parametroch stanovených v platných technických normách, všeobecne záväzných predpisoch a v tejto rámcovej dohode a jej prílohách.
8. Nedorobkom sa rozumie nedokončená práca (plnenie).
9. Ak zhotoviteľ neodstráni vady a nedorobky plnenia v dohodnutom termíne, má objednávateľ právo zabezpečiť ich odstránenie prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe faktúry. Výška ceny takto vykonaných prác bude stanovená ako cena obvyklá, bez ohľadu na výšku jednotkových cien rovnakých alebo podobných prác uvedených v Prílohe č. 2 tejto rámcovej dohody. Splatnosť tejto faktúry je desať (10) dní odo dňa jej doručenia zhotoviteľovi. Práva objednávateľa vyplývajúce zo záruky nie sú týmto ustanovením dotknuté.

**VI.**

Podmienky vykonávania plnenia

*(na základe objednávateľom vystavených objednávok)*

1. Subdodávatelia
   1. V prípade vykonávania predmetu plnenia prostredníctvom ďalších osôb zodpovedá zhotoviteľ objednávateľovi za splnenie záväzku riadne vykonať plnenie akoby plnenie vykonával sám.
   2. Zhotoviteľ v Prílohe č. 3 rámcovej dohody je povinný uviesť v zmysle § 41 ods. 3 zákona o VO ako aj pre účely § 11 zákona o VO údaje o známych subdodávateľoch, ktorí sa podieľajú na plnení podľa čiastkových objednávok na základe rámcovej dohody, v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok**.**

* 1. Zhotoviteľ je povinný bezodkladne oznámiť objednávateľovi akúkoľvek zmenu o subdodávateľoch, ktorí sa podieľajú na plnení podľa čiastkových objednávok na základe rámcovej dohody v rozsahu podľa predchádzajúceho písmena. Zmluvné strany sa výslovne dohodli, že na zmenu údajov o subdodávateľoch nie je potrebné uzatvoriť dodatok k tejto rámcovej dohode.
  2. Zhotoviteľ je počas platnosti rámcovej dohody oprávnený zmeniť subdodávateľa uvedeného v Prílohe č. 3 rámcovej dohody výlučne na základe predchádzajúceho písomného oznámenia objednávateľovi. Objednávateľ má právo písomne vyjadriť svoj nesúhlas ohľadom zmeny subdodávateľa a požiadať Zhotoviteľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora v znení neskorších predpisov (ďalej len „zákon o RPVS“), v prípade, ak mu takáto povinnosť vyplýva zo zákona o RPVS, ak uchádzač mení subdodávateľa, ktorým plnil podmienky účasti a nový subdodávateľ stanovené podmienky účasti nespĺňa, nekvalitné plnenie realizované konkrétnym subdodávateľom na predchádzajúcich pneniach zmlúv, atď).

1. Ak je podľa platných právnych predpisov (najmä podľa zákona RPVS) zhotoviteľ a/alebo subdodávateľ, ktorý sa podieľa na plnení čiastkových objednávok na základe rámcovej dohody partnerom verejného sektora, zhotoviteľ sa zaväzuje a zodpovedá za to, že v čase podpísania rámcovej dohody až do času podpísania rámcovej dohody objednávateľom a zároveň aj počas celej doby platnosti a účinnosti tejto rámcovej dohody, sú on a jeho subdodávatelia platne zapísaní v registri partnerov verejného sektora a že zapísaný konečný užívateľ výhod partnera verejného sektora nie je osobou podľa § 11 ods. 1 písm. c) zákona o VO.

V prípade, ak podľa platných právnych predpisov (najmä podľa zákona o RPVS) zhotoviteľ alebo jeho subdodávateľ, ktorý sa podieľa na plnení čiastkových objednávok na základe rámcovej dohody nemal v čase uzavretia rámcovej dohody alebo nebude mať v priebehu platnosti a účinnosti rámcovej dohody platne zapísané údaje v registri partnerov verejného sektora a takúto povinnosť má, alebo ak konečný užívateľ výhod partnera verejného sektora je osobou podľa § 11 ods. 1 zákona o VO, objednávateľ môže od rámcovej dohody odstúpiť.

1. Zhotoviteľ vyhlasuje, že činnosti, ku ktorým sa podľa tejto rámcovej dohody zaviazal, spadajú do jeho predmetu podnikania, pre túto činnosť je plne kvalifikovaný, bude ju vykonávať pod vlastným menom, na vlastnú zodpovednosť, disponuje zamestnancami v potrebnom počte a kvalifikačnej skladbe, a to nielen pri výkone prác a dodávok, ale aj pri používaní pracovného zariadenia, strojov, mechanizmov, prevádzkových a technických zariadení a pod. Zhotoviteľ zaistí všetky výrobky a materiály, strojové, prevádzkové a technické zariadenia, ktoré sú nevyhnutné na vykonávanie plnenia podľa tejto rámcovej dohody.
2. Zhotoviteľ do dvoch (2) pracovných dní odo dňa nadobudnutia účinnosti tejto rámcovej dohody písomne oznámi objednávateľovi nasledovné údaje:

- e-mailové adresy, na ktoré bude objednávateľ zasielať objednávky vystavené počas platnosti rámcovej dohody v elektronickej podobe,

- mená a kontaktné údaje osôb, e-mailové adresy, telefónne čísla na nahlasovanie/ zasielanie výzvy na plnenie v zmysle ust. *čl. II.* ods*. 7.* rámcovej dohody.

Zmeny v oznámených údajoch je zhotoviteľ povinný oznámiť objednávateľovi bezodkladne.

1. Objednávateľ do dvoch (2) pracovných dní odo dňa nadobudnutia účinnosti tejto rámcovej dohody písomne oznámi zhotoviteľovi mená zamestnancov objednávateľa vrátane ich kontaktných údajov poverených zadávaním, kontrolou a preberaním plnenia.
2. Zhotoviteľ pri vykonávaní plnenia bude postupovať v súlade s platnými technickými normami a technickými predpismi, všeobecne záväznými právnymi predpismi a nariadeniami, pokynmi a požiadavkami objednávateľa a touto rámcovou dohodou. Pokiaľ vznikne objednávateľovi majetková škoda spôsobená nedbalosťou, porušením resp. neplnením uvedených povinností zhotoviteľa, zhotoviteľ je povinný ju nahradiť.
3. Zhotoviteľ použije na vykonávanie plnenia technologické postupy, ktoré zaistia kvalitné plnenie v zmysle príslušných technických noriem a predpisov a technických podmienok výrobcu použitého stavebného výrobku. Použité stavebné výrobky a materiály budú zodpovedať požiadavkám podľa platných technických noriem a predpisov, musia byť v zmysle zákona NR SR č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov vhodné na použitie na zamýšľaný účel, a musia zodpovedať parametrom požadovaným v Prílohe č. 2 rámcovej dohody. Pre stavebný výrobok uvedený v technickej špecifikácii/popise položky je možné použiť ekvivalent, za podmienky, že tento ekvivalent bude mať minimálne rovnaké alebo vyššie parametre v porovnaní s požadovaným výrobkom, nebude vyžadovať iné vedľajšie náklady a ani zvýšenie priamych alebo nepriamych nákladov vyplývajúcich z jeho užívania. Zhotoviteľ nepoužije stavebné výrobky a materiály, o ktorých je v čase ich použitia známe, že sú škodlivé.
4. Zhotoviteľ preukáže úroveň kvality použitých stavebných výrobkov v zmysle zákona NR SR č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov a zákona NR SR č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov.
5. Objednávateľ je oprávnený v ktoromkoľvek štádiu plnenia kontrolovať vykonávanie plnenia, a zhotoviteľ je povinný takúto kontrolu objednávateľovi umožniť a strpieť. Ak objednávateľ zistí, že zhotoviteľ vykonáva plnenie v rozpore s povinnosťami podľa tejto rámcovej dohody a jej príloh, je oprávnený dožadovať sa toho, aby zhotoviteľ odstránil alebo napravil takéto porušenie povinností na svoje náklady, v primeranej lehote určenej objednávateľom. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa v zmysle rámcovej dohody a jej príloh, zhotoviteľ je povinný ju nahradiť v celom rozsahu.

Na vykonanie dozoru/kontrolu kvality vykonávaného plnenia zhotoviteľ poskytne objednávateľovi dopravu na vlastné náklady.

1. Zhotoviteľ sa zaväzuje vykonávať plnenie tak, aby bol zaistený bezpečný prístup a vjazd k jestvujúcim nehnuteľnostiam, aby svojou činnosťou nespôsobil škodu na cudzích nehnuteľnostiach, majetku, aby nedošlo k neprimeranému obmedzeniu alebo ohrozeniu práv a právom chránených záujmov vlastníkov susedných nehnuteľností hlavne nadmerným hlukom, prachom a zbytočnou prevádzkou stavebných strojov a mechanizmov, neohrozoval zdravie alebo život ľudí, životné prostredie a bezpečnosť účastníkov cestnej premávky.
2. Zhotoviteľ zodpovedá za bezpečnosť a ochranu zdravia vlastných pracovníkov a pracovníkov svojich subdodávateľov, za dodržiavanie bezpečnostných predpisov platných pre stavebnú činnosť, pre prácu so strojmi a na nich, za zabezpečenie a udržiavanie miesta plnenia v zmysle platných právnych predpisov vzťahujúcich sa na bezpečnosť a ochranu zdravia pri práci, za bezpečnosť používaných technických a strojových zariadení, ochranu životného prostredia a za zaistenie bezpečnosti účastníkov cestnej premávky v súvislosti s vykonávaním plnenia. Zhotoviteľ bude dodržiavať bezpečnostné a zdravotné zásady a požiadavky týkajúce sa bezpečnosti počas vykonávania plnenia v zmysle platných všeobecne záväzných právnych predpisov, nariadení, technických noriem a predpisov.
3. Pri vykonávaní plnenia môže zhotoviteľ používať len technické a strojové zariadenia, ktoré svojou konštrukciou, zhotovením a technickým stavom zodpovedajú predpisom na zaistenie bezpečnosti práce a len na účely, na ktoré sú technicky spôsobilé v súlade s podmienkami určenými výrobcom a technickými normami. Všetky používané strojové a technické zariadenia musia byť vo vyhovujúcom technickom stave, musí byť zabezpečená ochrana pôdy, vôd a biotopy pred znečistením ropnými látkami ako pri činnostiach tak pri parkovaní, a budú sa pohybovať iba po existujúcich príjazdových komunikáciách. Zhotoviteľ sa zaväzuje použiť aj všetky opatrenia, aby predišiel poškodeniu existujúcich príjazdových komunikácií (dopravných ciest). Toto opatrenie v sebe zahŕňa požiadavku na použitie vhodných strojových a technických zariadení a trás.
4. Dočasné dopravné značenie potrebné na označenie pracovného miesta/čiastočnú uzávierku dotknutej pozemnej komunikácie obstará a osadí zhotoviteľ v súlade s podmienkami uvedenými v Prílohe č. 1 rámcovej dohody.
5. Zhotoviteľ zodpovedá za čistotu a poriadok v mieste vykonávania plnenia, okamžite odstráni vybúrané hmoty, sute, prebytočnú zeminu ako aj iné odpady vznikajúce v súvislosti s vykonávaním plnenia alebo ako jeho dôsledok, akékoľvek znečistenie dotknutej pozemnej komunikácie a verejných plôch spôsobené vykonávaním plnenia alebo ako jeho dôsledok, a po ukončení plnenia uvedie všetky dotknuté plochy do pôvodného stavu. Na verejnom priestranstve je zakázané skladovanie materiálu/odpadu a ani v okolí miesta plnenia nebudú vytvárané žiadne skládky odpadov.
6. Zhotoviteľ bude nakladať s odpadmi v súlade s platnou legislatívou. Zakazuje sa uložiť alebo ponechať odpad na inom mieste ako na to určenom, zneškodniť alebo zhodnotiť odpad inak ako v súlade s platnou legislatívou (zákonom o odpadoch). Zhotoviteľ ako držiteľ odpadu je povinný odovzdať odpady len osobe oprávnenej nakladať s odpadmi podľa zákona o odpadoch, ak nezabezpečuje ich zhodnotenie alebo zneškodnenie sám a dodržiavať ustanovenia zákona o odpadoch, stavebný odpad využiteľný ako zdroj druhotných surovín odovzdať výkupcom alebo spracovateľom týchto odpadov, iný recyklovateľný stavebný odpad neznečistený škodlivinami odovzdať na recykláciu, nerecyklovateľný a nevyužiteľný stavebný odpad ukladať na riadenú skládku odpadov, nebezpečné odpady odovzdať oprávnenej organizácii, ktorá zabezpečí ich zhodnotenie resp. zneškodnenie v zmysle platnej legislatívy v odpadovom hospodárstve. Objednávateľ je oprávnený kedykoľvek v priebehu vykonávania plnenia vyžadovať, aby mu zhotoviteľ predložil doklad o spôsobe nakladania s odpadmi.
7. Zhotoviteľ zabezpečí komplexnú ochranu okolitej prírody a krajiny pred poškodením, a v prípade použitia stavebných mechanizmov, nástrojov a pomôcok musí dbať na minimalizáciu poškodenia predmetnej lokality aj po ukončení plnenia. Zhotoviteľ bude rešpektovať okolité dreviny a krovité porasty tak, aby nedošlo k bezprostrednému alebo následnému zníženiu ekologických a estetických funkcií ich podzemných a nadzemných častí, resp. k ich odumretiu.
8. Zhotoviteľ je povinný chrániť vykonávané plnenie a zabezpečiť hotové časti tak, aby nedošlo k ich zničeniu, poškodeniu alebo znehodnoteniu do doby odovzdania a prevzatia plnenia objednávateľom.
9. Zhotoviteľ je povinný najneskôr ku dňu odovzdania a prevzatia plnenia miesto plnenia úplne vypratať, odstrániť zvyšný materiál, odpady a pod. a uviesť všetky dotknuté plochy do pôvodného stavu.
10. Povinnosť zhotoviteľa vykonať plnenie bude splnená jeho riadnym odovzdaním a prevzatím objednávateľom:

- odstraňovanie lokálnych porúch vozovky a poškodení častí pozemnej komunikácie: bez vád a nedorobkov na základe „Súpisu vykonaných prác a dodávok“, ktorý bude podpísaný povereným zamestnancom objednávateľa a zhotoviteľa s predložením dokladov v zmysle bodu 1) ods. 20 tohto čl. rámcovej dohody zhotoviteľom,

- odstraňovanie súvislých porúch vozovky a poškodení častí pozemnej komunikácie: na základe úspešného výsledku preberacieho konania, v ktorom objednávateľ potvrdí vykonanie a prevzatie plnenia bez akýchkoľvek vád a nedorobkov alebo s výhradou odstránenia vád a nedorobkov, ktoré samy o sebe ani v spojení s inými, nebránia riadnemu a bezpečnému užívaniu plnenia a predloženia dokladov a dokumentácií uvedených v bode 2) ods. 20 tohto čl. rámcovej dohody zhotoviteľom. Vady a nedorobky plnenia zistené v rámci preberacieho konania je zhotoviteľ povinný odstrániť v dohodnutom termíne.

1. Objednávateľ nie je povinný prevziať vykonané plnenie, ktoré má vady alebo nedorobky, ak bolo vykonané v rozpore s platnými technickými normami, všeobecne záväznými právnymi predpismi a nariadeniami, dohodami zmluvných strán alebo touto rámcovou dohodou a jej prílohami.
2. V rámci odovzdania a prevzatia vykonaného plnenia je zhotoviteľ povinný odovzdať objednávateľovi:

1) odstraňovanie lokálnych porúch vozovky a poškodení častí pozemnej komunikácie: certifikáty/vyhlásenia o parametroch použitých stavebných výrobkov; ak sa stavebný výrobok použije viackrát, zhotoviteľ nie je povinný preukázať úroveň kvality tých istých použitých výrobkov opakovane,

2) odstraňovanie súvislých porúch vozovky a poškodení častí pozemnej komunikácie:

- zápis/protokol o odovzdaní a prevzatí,

- dokumentáciu kvality stavby (DKS obsahuje všetky relevantné údaje o stavbe a doklady o kvalite vykonaných prác) v zmysle bodu 8.1 TP 032,

- protokoly o vykonaných skúškach a meraniach,

- príslušné časti stavebného denníka,

- doklad o nakladaní s odpadmi súvisiacimi s vykonaním plnenia alebo ako jeho dôsledok,

- geodetický elaborát/zameranie vypracovaný  oprávnenou osobou v troch (3) vyhotoveniach v tlačenej forme a v dvoch  (2) vyhotoveniach v elektronickej podobe (.doc, .xls, .pdf – textová časť a .dwg, .dgn,  .pdf – výkresová časť).

1. Vlastnícke právo k vykonanému plneniu (zariadeniam, výrobkom a materiálom dodaným zhotoviteľom), ak dovtedy nenáležalo objednávateľovi, prechádza zo zhotoviteľa na objednávateľa, odovzdaním a prevzatím plnenia objednávateľom podľa tejto rámcovej dohody.
2. Nebezpečenstvo škody k vykonávanému plneniu znáša zhotoviteľ až do okamihu jeho odovzdania a prevzatia objednávateľom. Na objednávateľa prechádza až jeho prevzatím.
3. V prípade, ak na plnenie v zmysle vystavenej objednávky bude nevyhnutné vykonať plnenie väčšieho rozsahu resp. nešpecifikované v objednávke (ďalej len „naviac plnenie“), zhotoviteľ bezodkladne oznámi túto skutočnosť objednávateľovi. Zhotoviteľ bude pokračovať v plnení po odsúhlasení naviac plnenia objednávateľom, pričom objednávka na naviac plnenie mu bude doručená dodatočne. Ak táto skutočnosť bude mať vplyv aj na zmenu termínu ukončenia plnenia v zmysle vystavenej objednávky, nový termín ukončenia plnenia sa dohodne po vzájomnej dohode zmluvných strán písomným záznamom. Cena za naviac plnenie, ktoré zhotoviteľ vykoná bez súhlasu objednávateľa, nebude zhotoviteľovi uhradená.
4. Zhotoviteľ je povinný uhradiť všetky škody spôsobené na cudzích nehnuteľnostiach, zariadeniach, majetku, zdraví alebo živote osôb spôsobené pri vykonávaní plnenia alebo ako jeho dôsledok. Uvedené sa netýka prípadov, keď ku škode došlo na základe nevhodne vydaného príkazu zo strany objednávateľa, pričom na jeho nevhodnosť bol objednávateľ zo strany zhotoviteľa upozornený, ale tento i napriek tomu na jeho vykonaní trval.
5. Zhotoviteľ je povinný mať uzavreté poistenie na celé obdobie trvania rámcovej dohody alebo do posledného termínu na ukončenie plnenia na základe objednávky vystavenej počas platnosti rámcovej dohody, ktorej trvanie presiahne trvanie rámcovej dohody alebo do posledného termínu na odstránenie vád (podľa toho, ktorý z nich je neskorší) proti poškodeniu alebo zničeniu predmetu rámcovej dohody, poškodeniu alebo zničeniu majetku iných osôb spôsobeným činmi alebo nedbalosťou zhotoviteľa a poistenie proti usmrteniu alebo zraneniu spôsobeným činmi zhotoviteľa alebo jeho nedbalosťou. Náklady na poistenie sú zahrnuté v cene rámcovej dohody. Kópiu potvrdenia o uzavretí poistnej zmluvy je zhotoviteľ povinný predložiť objednávateľovi do siedmich (7) dní odo dňa nadobudnutia účinnosti tejto rámcovej dohody. Zhotoviteľ je povinný sa na svoju zodpovednosť uistiť, že jeho subdodávatelia majú pre nimi vykonávanú činnosť uzavretú poistnú zmluvu, ktorá kryje všetky riziká vyššie uvedené. Zhotoviteľ je povinný bezodkladne (najneskôr do dvadsiatich štyroch (24) hodín) informovať objednávateľa o poistných udalostiach, ktoré súvisia s vykonávaním plnenia. Objednávateľ je oprávnený počas platnosti rámcovej dohody alebo trvania objednávky vystavenej počas platnosti rámcovej dohody, ktorej trvanie presiahne trvanie rámcovej dohody alebo do posledného termínu na odstránenie vád (podľa toho, ktorý z nich je neskorší) požadovať od zhotoviteľa potvrdenie poisťovne o trvaní a rozsahu poistenia.
6. Zhotoviteľ sa zaväzuje, že nebude v súvislosti s predmetom rámcovej dohody/ s vykonávaním plnenia zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie.
7. Zhotoviteľ  pri odstraňovaní súvislých porúch vozovky a poškodení častí pozemnej komunikácie zabezpečí na vlastné náklady označenie miesta plnenia (stavby) tabuľou s identifikačnými údajmi (názvom, označením stavebníka a zhotoviteľa, údajmi o termínoch začatia a ukončenia, menom zodpovedného stavbyvedúceho) a zdrojom financovania (Mesto Košice, Trieda SNP 48/A, Košice, s logom mesta a podľa požiadaviek objednávateľa).

VII.

**Zmluvné pokuty a náhrada škody**

1. Ak bude zhotoviteľ z vlastnej viny v omeškaní s vykonaním plnenia v termíne stanovenom v  objednávke resp. nevykoná plnenie v zmysle ust. *čl. II. ods. 7* rámcovej dohody, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý, aj začatý deň omeškania, a táto zmluvná pokuta bude odpočítaná z fakturovanej čiastky.
2. Sankcie podľa ods. *1.* tohto čl. rámcovej dohody sa neuplatnia v prípade, ak omeškanie plnenia zhotoviteľa nastane z viny alebo z dôvodu na strane objednávateľa alebo z dôvodu okolností vylučujúcich zodpovednosť v zmysle *čl. VIII*. tejto rámcovej dohody.
3. Ak zhotoviteľ nedodrží dohodnutý termín odstránenia vád reklamovaných objednávateľom počas plynutia záručnej doby, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý aj začatý deň omeškania, a to až do dňa úplného odstránenia týchto vád, a objednávateľ má právo zabezpečiť ich odstránenie treťou osobou v zmysle čl. *V.* *ods. 9.* rámcovej dohody.
4. Ak zhotoviteľ z vlastnej viny poruší povinnosti dohodnuté v tejto rámcovej dohode, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý prípad a každý aj začatý deň pokiaľ porušenie povinnosti trvá, a táto zmluvná pokuta bude odpočítaná z fakturovanej čiastky.
5. Ak bude objednávateľ v omeškaní s platením dohodnutej ceny (za objednávku), môže si zhotoviteľ uplatniť úroky z omeškania vo výške 0,02 % z dlžnej sumy za každý aj začatý deň omeškania.
6. Uplatnením zmluvnej pokuty právo na náhradu škody nezaniká. Rovnako nezanikajú ani nároky vyplývajúce z vád predmetu rámcovej dohody uplatnených objednávateľom voči zhotoviteľovi.
7. Ak objednávateľ odstúpi od rámcovej dohody z dôvodov na strane zhotoviteľa, je zhotoviteľ povinný zaplatiť objednávateľovi zmluvnú pokutu vo výške 5 % z ceny rámcovej dohody (bez DPH), pričom povinnosť ju zaplatiť odstúpením od rámcovej dohody nezaniká. Týmto nie sú dotknuté nároky objednávateľa na náhradu škody v celom rozsahu.
8. Zmluvné strany sa dohodli, že zmluvné pokuty dojednané v tejto rámcovej dohode, ktoré nebudú odpočítane z fakturovanej čiastky, sa stávajú splatnými do pätnástich (15) dní po tom, čo bude povinnej zmluvnej strane doručená výzva na úhradu zmluvnej pokuty oprávnenou zmluvnou stranou. Povinná zmluvná strana sa zaväzuje zaplatiť zmluvnú pokutu vyúčtovanú v súlade s týmto článkom rámcovej dohody oprávnenej zmluvnej strane na jej bankový účet, ktorý bude uvedený vo výzve na úhradu.
9. Objednávateľ je oprávnený započítať jednostranným úkonom svoje nároky z titulu zmluvných pokút voči všetkým pohľadávkam zhotoviteľa voči objednávateľovi.
10. Zaplatenie zmluvných pokút podľa tohto článku rámcovej dohody, nezbavuje zhotoviteľa povinnosti predmetnú činnosť vykonávať s cieľom minimalizovania príčin a zvyšovania prevencie na zamedzenie ich opakovania.

VIII.

Okolnosti vylučujúce zodpovednosť

1. Za okolnosti vylučujúce zodpovednosť sa považuje taká prekážka, ktorá nastala nezávisle od vôle povinnej zmluvnej strany, a ktorá jej bráni v splnení jej povinnosti, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a že by v čase vzniku svojej povinnosti z rámcovej dohody túto prekážku predvídala.
2. Zodpovednosť nevylučuje prekážka, ktorá vznikla až v čase, keď povinná zmluvná strana už bola v omeškaní s plnením svojej povinnosti alebo vznikla z jej hospodárskych pomerov.
3. Ani jedna zo zmluvných strán nenesie zodpovednosť za nesplnenie svojich povinností vyplývajúcich z rámcovej dohody, ak preukáže, že nesplnenie povinnosti nastalo následkom mimoriadnych, nepredvídateľných a neodvrátiteľných udalostí, prekážky ani ich následky nebolo možné v čase uzatvárania rámcovej dohody predvídať, prekážkam ani ich následkom sa nedalo zabrániť, vyhnúť ani ich prekonať – okolnosti „vis major“. Za mimoriadne, nepredvídateľné a neodvrátiteľné udalosti sa považujú najmä (i) atmosférické vplyvy alebo prírodné udalosti, ako je najmä požiar, výbuch, úder blesku, náraz alebo zrútenie pilotovaného lietajúceho telesa, jeho časti alebo jeho nákladu, víchrica, zosúvanie pôdy, zosúvanie skál alebo zeminy, pád stromov, stožiarov a iných predmetov, zemetrasenie, pád snehu, náraz vozidla, nadzvuková vlna, záplava, povodeň, náhodné a náhle poškodenie alebo zničenie veci kvapalinou unikajúcou z vodovodného zariadenia a/alebo (ii) skutočnosti spôsobené alebo vyvolané tretími subjektmi, najmä vandalské činy, protiprávne poškodenie, ako aj (iii) všetky ďalšie okolnosti vyššej moci (ďalej len „mimoriadne udalosti“), ktoré nevznikli zavinením objednávateľa ani zhotoviteľa.
4. Zmluvná strana, ktorá porušuje svoju povinnosť alebo ktorá s prihliadnutím na všetky okolnosti má vedieť, že poruší svoju povinnosť z rámcovej dohody, je povinná oznámiť druhej zmluvnej strane povahu prekážky, ktorá jej bráni alebo bude brániť v plnení povinnosti a poučiť o jej dôsledkoch. Oznámenie sa musí urobiť bez zbytočného odkladu po tom, čo sa povinná zmluvná strana o prekážke dozvedela alebo pri náležitej starostlivosti mohla dozvedieť. Nesplnenie oznamovacej povinnosti zaväzuje povinnú zmluvnú stranu nahradiť škodu, ktorej sa mohlo včasným oznámením predísť. Účinky okolností vylučujúcich zodpovednosť sú obmedzené iba na dobu, dokiaľ trvá prekážka, s ktorou sú tieto účinky spojené. Okolnosti vylučujúce zodpovednosť oslobodzujú povinnú zmluvnú stranu od povinnosti platiť zmluvnú pokutu v dôsledku porušenia povinnosti, na ktorú sa tieto okolnosti viažu.
5. Počas doby trvania okolností vylučujúcich zodpovednosť oprávnená zmluvná strana nemá právo na odstúpenie od rámcovej dohody alebo od čiastkovej objednávky v rámci rámcovej dohody.

IX.

Ukončenie rámcovej dohody

1. Rámcová dohoda zanikne uplynutím doby jej trvania určenej v *čl. II.* *ods. 1* rámcovej dohody alebo vyčerpaním finančného limitu vo výške ceny podľa čl. *III. ods. 1* rámcovej dohody, podľa toho ktorá z uvedených skutočností nastane skôr, dohodou zmluvných strán, odstúpením od rámcovej dohody alebo výpoveďou.
2. V prípade zániku rámcovej dohody dohodou zmluvných strán, táto zanikne dňom uvedeným v dohode. V tejto dohode sa upravia aj vzájomné nároky zmluvných strán vzniknuté z plnenia povinností vyplývajúcich z rámcovej dohody alebo z ich porušenia druhou zmluvnou stranou. Dohoda o zrušení rámcovej dohody musí byť písomná, inak je neplatná.
3. Od tejto rámcovej dohody môže odstúpiť každá zmluvná strana, avšak iba výhradne z niektorého z týchto dôvodov:
   1. zhotoviteľ môže odstúpiť od tejto rámcovej dohody, ak objednávateľ oznámi, že nemôže plniť svoje záväzky podľa tejto rámcovej dohody,
   2. objednávateľ má právo okamžite odstúpiť od rámcovej dohody v prípade:

3.2.1. podstatného porušenia rámcovej dohody zhotoviteľom, pričom na účely tejto rámcovej dohody sa za podstatné porušenie rámcovej dohody zhotoviteľom považuje najmä:

1. ak zhotoviteľ aj napriek upozorneniu objednávateľa bude nečinný a opakovane z vlastnej viny nebude vykonávať plnenie v termínoch špecifikovaných v jednotlivých objednávkach príp. pri postupe podľa ust. *čl. II. ods. 7.* rámcovej dohody nevykoná plnenie v zmysle znenia tohto ustanovenia,
2. zhotoviteľ aj napriek upozorneniu objednávateľa bude opakovane vykonávať predmet rámcovej dohody (plnenie) vadne alebo v rozpore s touto rámcovou dohodou resp. vystavenou objednávkou, a takéto porušenie nenapraví ani v dodatočnej primeranej lehote na nápravu poskytnutej objednávateľom,
3. ak zhotoviteľ postúpi svoje práva z rámcovej dohody alebo uzatvorí zmluvu o subdodávke v rozpore s podmienkami tejto rámcovej dohody,
4. podľa *čl. VI. ods. 1 písm. e)* tejto rámcovej dohody.

3.2.2. ak zhotoviteľ vstúpi do likvidácie, na jeho majetok bol vyhlásený konkurz, resp. existuje dôvodná obava, že plnenie záväzkov zhotoviteľa podľa tejto rámcovej dohody je vážne ohrozené, resp. zhotoviteľ oznámi, že nemôže plniť svoje záväzky v zmysle rámcovej dohody, alebo sa táto skutočnosť stane zrejmou.

1. Odstúpenie musí mať písomnú formu. Odstúpením od rámcovej dohody sa rámcová dohoda zrušuje dňom doručenia odstúpenia druhej zmluvnej strane. Odstúpením od rámcovej dohody nie je dotknuté právo na náhradu škody v plnej výške.
2. Rámcovú dohodu môže vypovedať objednávateľ, a to aj bez uvedenia dôvodu. Výpoveď musí mať písomnú formu. Výpovedná lehota je jeden (1) mesiac a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená zhotoviteľovi. Doručenie výpovede zhotoviteľovi, nezbavuje zhotoviteľa povinnosti vykonania plnenia v zmysle vystavených objednávok ako aj vykonania plnenia v havarijných prípadoch v súlade s *čl. II.* ods*. 7.* rámcovej dohody a to až do doby uplynutia výpovednej lehoty, pokiaľ sa strany rámcovej dohody písomne nedohodnú inak.
3. Ukončenie rámcovej dohody uplynutím doby jej trvania určenej v *čl. II.* *ods. 1* rámcovej dohody sa nevzťahuje na tie ustanovenia, z povahy ktorých vyplýva, že majú trvať aj po skončení rámcovej dohody, najmä vyplývajúcich z objednávok vystavených objednávateľom v dobe platnosti rámcovej dohody.
4. V prípade ukončenia rámcovej dohody dohodou zmluvných strán alebo odstúpením od rámcovej dohody podľa tohto článku rámcovej dohody, dochádza automaticky aj k ukončeniu vykonávania plnenia zhotoviteľa v zmysle vystavených objednávok, pokiaľ sa zmluvné strany písomne nedohodnú inak.

X.

Ostatné ustanovenia

1. Zmluvné strany sa dohodli, že písomná komunikácia podľa tejto rámcovej dohody alebo v súvislosti s touto rámcovou dohodou sa bude doručovať poštou ako doporučená zásielka (s doručenkou preukazujúcou doručenie), elektronicky prostredníctvom elektronickej schránky príslušnej zmluvnej strany zriadenej podľa zákona č. 305/2013 Z.z. o e-Governmente (zriadenej na Ústrednom portáli verejnej správy na adrese [www.slovensko.sk](http://www.slovensko.sk)), kuriérom alebo osobne na adresu príslušnej zmluvnej strany uvedenú v tejto rámcovej dohode. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej lehoty na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi. Každá zo zmluvných strán je povinná písomne oznámiť druhej zmluvnej strane akúkoľvek zmenu ohľadne doručovania a to bezodkladne po tom, čo dôjde k takejto zmene.
2. Zhotoviteľ je povinný písomne oznamovať objednávateľovi každú zmenu jeho identifikačných a korešpondenčných údajov uvedených v tejto rámcovej dohode, a to v lehote najneskôr päť (5) pracovných dní odo dňa, kedy nastala zmena niektorého z týchto údajov. V prípade, že si zhotoviteľ povinnosť podľa tohto odseku rámcovej dohody nesplní, alebo sa dostane do omeškania s jej splnením v čase, kedy mu objednávateľ zašle oznámenie podľa tejto rámcovej dohody, zhotoviteľ v celom rozsahu zodpovedá za to, že sa neoboznámil s obsahom oznámenia odosielaného objednávateľom podľa tejto rámcovej dohody, a má sa za to, že nastali účinky náhradného doručenia podľa tejto rámcovej dohody. V prípade zmeny bankového spojenia zhotoviteľ k tejto informácii predloží aj potvrdenie príslušnej banky.
3. Objednávateľ písomne oznámi zhotoviteľovi bez zbytočného odkladu každú zmenu týkajúcu sa jeho identifikačných a korešpondenčných údajov uvedených v tejto rámcovej dohode a to v lehote najneskôr päť (5) pracovných dní odo dňa, kedy nastala zmena niektorého z týchto údajov.
4. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto rámcovou dohodou ako aj na vykonávanie plnenia a to najneskôr do piatich (5) pracovných dní odo dňa, kedy táto skutočnosť nastala. Ak tak neurobia, zodpovedajú za škodu spôsobenú druhej zmluvnej strane v dôsledku porušenia tejto povinnosti.
5. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
6. Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov.

**XI.**

**Protikorupčná doložka**

1. Na účely tejto protikorupčnej doložky sa rozumie

a) korupciou ponúkanie, sľubovanie, poskytnutie, prijatie alebo požadovanie neoprávnenej výhody akejkoľvek majetkovej alebo nemajetkovej hodnoty, konania alebo zdržanie sa konania, priamo alebo cez sprostredkovateľa, v súvislosti s obstarávaním veci všeobecného záujmu alebo v rozpore s platnými právnymi predpismi, ako aj úplatok alebo odmena pre osobu za to, aby konala alebo sa zdržala konania v súvislosti s plnením svojich povinností, výkonom právomocí, povolania alebo funkcie. Pod pojmom korupcia sa rozumie aj zneužitie moci alebo postavenia vo vlastný prospech alebo prospech iných osôb;

b) korupčným správaním konanie poškodzujúce verejný záujem, najmä zneužívanie moci, právomoci, vplyvu či postavenia, navádzanie na takéto zneužitie, klientelizmus, rodinkárstvo, protekcionárstvo, vydieranie, uprednostňovanie osobného záujmu pred verejným záujmom pri plnení služobných alebo pracovných úloh, poskytovanie a prijímanie nenáležitých výhod bez oprávneného nároku na poskytnutie protislužby (tzv. prikrmovanie), sprenevera verejných zdrojov, prejavy, o ktorých je možné odôvodnene predpokladať, že osoba dáva najavo svoj úmysel byť účastníkom korupčného vzťahu;

c) spriaznenou osobou blízka osoba podľa § 116 zákona č. 40/1964 Zb. Občiansky zákonník v znení neskorších predpisov; príslušník určitej politickej strany, ktorej je alebo bol zamestnanec členom; fyzická osoba, právnická osoba a ich združenie, s ktorým zamestnanec udržiava alebo udržiaval obchodné styky, alebo ktorého je alebo bol členom; právnická osoba, v ktorej má zamestnanec priamo alebo nepriamo majetkovú účasť alebo osobné prepojenie prostredníctvom blízkych osôb; fyzická osoba a právnická osoba, z ktorej činnosti má zamestnanec prospech; alebo iná osoba, ktorú zamestnanec pozná na základe predchádzajúcich profesijných alebo iných vzťahov a tieto vzťahy medzi zamestnancom a dotknutou osobou vzbudzujú oprávnené obavy o nestrannosť zamestnanca;

d) dôvodným podozrením začatie trestného stíhania podľa § 199 zákona č.301/2005 Z. z. Trestný poriadok v znení neskorších predpisov, resp. podľa § 23 zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov;

e) preukázaním právoplatné rozhodnutie príslušného orgánu v merite veci.

2. V súvislosti s uzavretím zmluvy a plnení záväzkov na základe tejto zmluvy sa zhotoviteľ zaväzuje, že

a) každá osoba konajúca v jeho mene sa zdrží akejkoľvek činnosti, ktorá má povahu korupcie alebo korupčného správania, alebo poskytovania darov ktorémukoľvek zamestnancovi alebo štatutárnemu orgánu objednávateľa, alebo poslancovi Mestského zastupiteľstva v Košiciach alebo im spriazneným osobám, alebo osobe konajúcej v mene objednávateľa, s cieľom urýchliť bežné činnosti objednávateľa alebo dojednať výhody pre seba alebo inú osobu, ktorá sa podieľa na uzavretí alebo realizácii tejto zmluvy,

b) v prípade dôvodného podozrenia, že ktorákoľvek fyzická osoba alebo právnická osoba konajúca v jeho mene sa priamo alebo cez sprostredkovateľa podieľala na korupcii alebo korupčnom správaní alebo inej protizákonnej činnosti v súvislosti s uzavretím alebo plnením tejto zmluvy alebo prisľúbila, ponúkla alebo poskytla dar alebo inú

nenáležitú výhodu, v očakávaní výhody pri získavaní, zachovávaní či realizácii zmluvných vzťahov s objednávateľom, zhotoviteľ bezodkladne oznámi túto skutočnosť príslušnému orgánu, alebo v prípade pochybnosti o okolnostiach takéhoto dôvodného podozrenia túto skutočnosť oznámi na e-mailovú adresu obcianskalinka@kosice.sk,

c) v prípade, keď ho objednávateľ upozorní, že má dôvodné podozrenie o porušení ktoréhokoľvek ustanovenia tejto doložky, je zhotoviteľ povinný poskytnúť potrebnú súčinnosť pri objasňovaní podozrenia, vrátane všetkých potrebných dokumentov. Objednávateľ môže prijať potrebné opatrenia na ochranu svojho dobrého mena. Neposkytnutie súčinnosti na odstránenie tohto dôvodného podozrenia je dôvodom na odstúpenie objednávateľa od zmluvy,

d) v prípade, keď sa preukáže, že zhotoviteľ sa priamo alebo cez sprostredkovateľa podieľal na korupcii alebo inej protizákonnej činnosti v súvislosti s uzavretím alebo plnením tejto zmluvy, objednávateľ je oprávnený aj bez predchádzajúceho upozornenia odstúpiť od zmluvy bez toho, aby zhotoviteľovi vznikol akýkoľvek nárok zo zodpovednosti za odstúpenie objednávateľa od tejto zmluvy, ak nebolo dohodnuté inak. Zhotoviteľ sa zaväzuje, že ak sa preukáže jeho porušenie ustanovení tejto doložky, odškodní objednávateľa v maximálnom možnom rozsahu alebo nahradí náklady vzniknuté v súvislosti s porušením tejto protikorupčnej doložky.

XII.

Záverečné ustanovenia

1. Vzťahy zmluvných strán vyplývajúce z tejto rámcovej dohody a v tejto rámcovej dohode bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
2. Neoddeliteľnou súčasťou rámcovej dohody sú prílohy:

Príloha č.1 „Špecifikácia plnenia, technické požiadavky“,

Príloha č. 2 „Cenník položiek“ (ocenený výkaz výmer, ktorý bol súčasťou ponuky zhotoviteľa),

Príloha č. 3 – Zoznam subdodávateľov.

1. Meniť alebo doplňovať obsah rámcovej dohody bude možné len formou očíslovaných písomných dodatkov, ktoré budú uzatvorené v súlade s touto rámcovou dohodou a zákonom o verejnom obstarávaní, a ktoré budú platné, ak budú riadne potvrdené a podpísané oprávnenými zástupcami oboch zmluvných strán.
2. Rámcová dohoda nadobúda platnosť dňom podpisu všetkými zmluvnými stranami a účinnosť dňom nasledujúcim pod dni jej zverejnenia v Centrálnom registri zmlúv.
3. Rámcová dohoda sa vyhotovuje v piatich vyhotoveniach, z ktorých tri rovnopisy si ponechá objednávateľ a dva rovnopisy obdrží zhotoviteľ.
4. Zhotoviteľ podpisom tejto rámcovej dohody prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice ([www.kosice.sk](http://www.kosice.sk)).
5. Zmluvné strany prehlasujú, že sa s obsahom tejto rámcovej dohody oboznámili a súhlasia s ním, že táto rámcová dohoda je prejavom ich slobodnej vôle a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.

V Košiciach dňa V ............................. dňa .......................

Za objednávateľa: Za zhotoviteľa:

........................................................... ....................................................

Ing. Jaroslav Polaček

primátor